16. SEDNICA ODBORA ZA KONTROLU SLUŽBI BEZBEDNOSTI

Odbor za kontrolu službi bezbednosti, na sednici održanoj 9. aprila 2015. godine, razmatrao jeZapisnik o izvršenom nadzoru u Direkciji Vojnobezbednosne agencije u Beogradu, koji je realizovan 18. i 19. marta 2015. godine, kao i Izveštaj Generalnog inspektora službi o izvršenom vanrednom nadzoru u Vojnobezbednosnoj agenciji. Sednici je predsedavao Momir Stojanović, predsednik Odbora.

Odbor je razmatrao Izveštaj Generalnog inspektora službi Ministarstva odbrane o vanrednom nadzoru Vojnobezbednosne agencije, izvršenog u cilju ustanovljavanja zakonitosti postupanja Vojnobezbednosne agencije u prikupljanju podataka sadržanih u dokumentu SP 1696-1/14 od 14. novembra 2014. godine. Analizom Izveštaja Generalnog inspektora službi o izvršenom vanrednom nadzoru u Vojnobezbednosnoj agenciji, kao i na osnovu prezentovanih podataka i saznanja, Odbor je usvojio jednoglasno sledeće

ZAKLjUČKE

1. Niko u Ministarstvu odbrane i Vojnobezbednosnoj agenciji nije naložio ili naredio pripadnicima Vojnobezbednosne agencije da prikupljaju podatke i saznanja koja se tiču aktivnosti političkih partija;
2. Podaci o aktivnostima pristalica Srpske radikalne stranke, sadržani u spornom dokumentu dobijeni su razmenom podataka i saznanja sa drugim subjektima bezbednosti na prostoru Autonomne pokrajine Vojvodina, a na osnovu člana 6. stav 1. tačka 1. Zakona o Vojnobezbednosnoj agenciji i Vojnoobaveštajnoj agenciji i člana 5. Uredbe o određivanju poslova bezbednosne zaštite određenih lica i objekata;
3. Odbor je ustanovio da je Vojnobezbednosna agencija prikupljala podatke o ugroženosti štićenih lica i objekata a ne o političkim aktivnostima i da ih je, na osnovu pisanog zahteva ustupila Ministarstvu unutrašnjih poslova Republike Srbije;
4. Odbor podržava predlog Generalnog inspektora službi da Savet za nacionalnu bezbednost u skladu sa Uredbom o određivanju poslova bezbednosne zaštite određenih lica i objekata, u što kraćem roku donese odluku o kontraobaveštajnoj i bezbednosnoj zaštiti Premijera Republike Srbije.